“ก.ล.ต.” จับมือ HKIFA สัมมนาออนไลน์ แลกเปลี่ยนมุมมองขาย “กองทุนรวม”
“ก.ล.ต.” จับมือสมาคมบริษัทจัดการลงทุนฮ่องกง HKIFA จัดสัมมนาออนไลน์ Hong Kong – Thailand Business Matching Day ครั้งที่ 3  เปิดโอกาสทางธุรกิจ แลกเปลี่ยนมุมมองการเสนอขายกองทุนรวม ภายใต้โครงการจัดการลงทุนระหว่างเขตบริหารพิเศษฮ่องกงแห่งสาธารณรัฐประชาชนจีนและไทย
“ก.ล.ต.” จับมือ HKIFA จัดสัมมนาออนไลน์ เปิดโอกาสทางธุรกิจแลกเปลี่ยนมุมมองการเสนอขาย “กองทุนรวม”
14 ก.พ. 2565

นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. ให้ความสำคัญกับการสร้างสภาพแวดล้อมที่เอื้ออำนวยให้ตลาดทุนไทยแข่งขันได้ รวมถึงการสร้างโอกาสจากความเชื่อมโยงระหว่างประเทศ โดยหนึ่งในแผนงานที่สำคัญของ ก.ล.ต. คือการยกระดับความร่วมมือระหว่างฮ่องกงกับไทย เพื่อผลักดันความเชื่อมโยงของทั้งสองตลาด อันจะช่วยเพิ่มโอกาสให้กับผู้ประกอบธุรกิจในการขยายฐานผู้ลงทุน รวมทั้งเพิ่มทางเลือกให้กับผู้ลงทุน
“ก.ล.ต. มีความยินดีที่ได้ร่วมกับ HKIFA จัดงานจับคู่ธุรกิจในวันนี้ ต่อเนื่องจากครั้งก่อน และหวังว่าความร่วมมือนี้จะช่วยสนับสนุนให้ผู้ประกอบธุรกิจฮ่องกงและไทยได้พบปะและสร้างความสัมพันธ์ที่ดีเพื่อนำไปสู่การหารือในการทำธุรกิจ ซึ่งจะช่วยกระชับความสัมพันธ์ของตลาดทุนฮ่องกงและไทยยิ่งขึ้นต่อไปในอนาคต”  นางสาวรื่นวดี กล่าว
ด้าน Mrs. Sally Wong, Chief Executive Officer ของ HKIFA เปิดเผยว่า HKIFA สนับสนุนผู้ประกอบธุรกิจในการดำเนินการภายใต้โครงการ HK-TH MRF  โดย HKIFA ยินดีที่ได้ร่วมมือกับ ก.ล.ต. อย่างต่อเนื่อง ในการสานต่อแผนการจัดงานเพื่อการแลกเปลี่ยนมุมมองระหว่างผู้ประกอบธุรกิจฮ่องกงและไทย และหวังเป็นอย่างยิ่งว่าการร่วมมือของทั้งสองหน่วยงาน จะช่วยแสดงให้เห็นถึงความเชี่ยวชาญของผู้ประกอบธุรกิจในทั้งสองตลาด รวมทั้งจะช่วยเพิ่มโอกาสทางการลงทุนสำหรับผู้ลงทุนฮ่องกงและไทย
สำหรับโครงการ HK-TH MRF เป็นอีกหนึ่งกรอบความร่วมมือที่จะอำนวยความสะดวกแก่ บลจ. ในการเสนอขายหน่วยลงทุนในต่างประเทศ เพิ่มเติมจากโครงการ ASEAN Collective Investment Schemes (ASEAN CIS) และ Asia Region Funds Passport (ARFP) ซึ่งประกาศใช้ในปี 2557 และ 2562 ตามลำดับ ผู้ที่สนใจสามารถศึกษาข้อมูลเพิ่มเติมเกี่ยวกับโครงการ HK-TH MRF ได้ที่เว็บไซต์ https://www.sec.or.th/TH/Pages/LawandRegulations/MutualRecognitionFunds.aspx